Identikit van Marquard-aanvaller vrygestel‘n Identikit van die verdagte. Foto: Verskaf Die polisie het ŉ identikit van die verdagte uitgereik wat ŉ geliefde egpaar van Marquard in die Vrystaat voorverlede Saterdag aangeval, aangerand en met die dood gedreig het. Kapt. Phumelelo Dhlamini, ’n polisiewoordvoerder, het gesê die gesigsamestelling is gedoen met behulp van die slagoffers, Lourie van der Merwe (60), ŉ landbouraadgewer en voormalige pastoor en sy vrou, Celia (60). Maroela Media het vroeër berig ŉ onbekende man het die egpaar in hul huis oorval toe hulle geslaap het. Hulle is vir langer as ŉ uur aangehou en aangerand. Die aanvaller het in ŉ stadium brandstof en chemikalieë oor Lourie gegooi en wou hom aan die brand steek. Die vuurhoutjies wat hy by hom gehad het, wou egter nie vlamvat nie, aangesien dit natgereën het. Die aanvaller het uiteindelik met R250 en ŉ selfoon gevlug toe Celia in ŉ stadium uit sy kloue kon wegkom om hulp te ontbied. (Lees die volledige berig hier.) Die egpaar is na die Rosepark-hospitaal in Bloemfontein gehaas vir behandeling. Celia het bloeding op die brein en ŉ fraktuur aan haar wangbeen opgedoen. Lourie het vier steekwonde opgedoen, maar gelukkig is geen van sy organe getref nie. Die egpaar is Vrydag uit hospitaal ontslaan. “Ons weet dit is nou in die Here se hande. Albei lyk baie goed en is mooi sterk. Bid nog vir hulle, veral vir die tyd wat hulle weer huis toe moet gaan. Dankie nog steeds vir die aanhoudende gebede en liefde,” het die egpaar se oudste dogter, Ilse Botha (35), ná hul ontslag gesê. Die polisie het ŉ beroep op die publiek gedoen om ao. Moeketse Moletsane by 082 466 7659 te bel indien iemand die man herken. Celia en Lourie van der Merwe voor die aanval. Foto: Facebook